**Elvis Presley** kuoli kotonaan Gracelandissa Memphisissä 16. elokuuta 1977. Kuolinsyyksi on ilmoitettu sydämen rytmihäiriö.

Viimeisten viikkojen tapahtumat
-------------------------------

Memphisin kesä oli lämmin mutta se ei häirinnyt Elvistä, joka harvoin poistui ilmastoidusta huoneestaan Gracelandissa ja tapasi harvoin ketään muita. Hän vain vetäytyi huoneeseensa kirjojensa pariin. "Me emme tehneet muuta kuin istuimme hänen huoneessaan juttelemassa", Elviksen serkku Billy Smith muisteli. Toisinaan serkusten keskustelu oli jonkun Monty Python -sketsin toistelua, mutta enimmäkseen se oli ankeaa pakkomielteisyyttä ja vainoharhaisuutta ihmisten ja tulevaisuuden tapahtumien suhteen. Elviksen käytös muistutti Smithin mielestä toisinaan Howard Hughesia. Heinäkuussa 1976 potkut saaneet henkivartijat Red West, Sonny West ja Dave Hebler kirjoittivat kostoksi skandaalisävytteisen paljastuskirjan, joka julkaistiin elokuussa 1977, vain muutamia päiviä ennen Elviksen kuolemaa. Elvis oli järkyttynyt kirjasta ja itki asian takia usein. Yöt olivat pahimpia; Elvis kammosi unta mutta samalla hän kammosi sitä, ettei uni tulisi. Hän näki toistuvasti samaa painajaista eri muunnelmina: kaikki hänen rahansa olivat loppuneet, fanit olivat hylänneet hänet ja Eversti oli poissa. "Mitä fanit mahtoivat ajatella kun he lukivat kirjaa?", hän kysyi Smithiltä jatkuvasti. Elvis alkoi suunnitella puolustuspuheita siltä varalta, että joku huutaisi hänelle jotakin lavalle. Lopulta hän päätyi tunnustukseen, joka päättyisi väitteeseen: "Tämän kiertueen jälkeen minä pidän lomaa saadakseni itseni kuntoon."

Lisa Marie saapui Gracelandiin kahden viikon vierailulle 31. heinäkuuta. Hän aikoi viipyä siihen asti kun Elvis lähtisi jälleen kiertueelle 16. elokuuta. Elvis kertoi lähipiirilleen odottavansa kiertuetta innolla, mutta hän ei tehnyt mitään valmistautuakseen siihen; hän kuntoili harvoin, ei koonnut uusia kappaleita mitä sanoi ottavansa mukaan ja lykkäsi jatkuvasti dieettiä jonka väitti aloittavansa. Hänen mielialansa vaihteli masennuspuuskien ja innostuksen hetkien välillä.

Elvis osti kerran Lisa Marielle ponin, jonka hän päästi hetken mielijohteesta sisään Gracelandiin. Ginger Aldenin kehotuksesta hän järjesti Lisa Marielle ja tämän ystäville riemukkaan illan vuokraamalla Libertyland-huvipuiston sulkemisajan jälkeen 7. elokuuta. He viipyivät huvittelemassa puoli seitsemään aamulla. Jopa Elvis tuntui kerrankin rentoutuvan. Hän kävi useissa laitteissa ja täytti autonsa takakontin pehmoeläimillä.

Ensimmäiset kappaleet *Elvis: What Happened?* -kirjaa olivat juuri alkaneet ilmestyä kaupoissa, ja Elviksen mieliala vaihteli raivon ja häpeän välillä. Hän yritti kuitenkin unohtaa asian ja alkoi valmistautua kiertueeseen, jonka oli määrä alkaa Portlandista ja päättyä Memphisiin kaksitoista päivää myöhemmin. Elvis puhui isälleen Vernon Presleylle innostuneena esiintymisestä lähes kahden kuukauden tauon jälkeen. Vernon oli sairastellut viime vuosina, mutta hän sanoi, että voisi ehkä tällä kerralla lähteä mukaan, mikä ilahdutti Elvistä. Elvis aloitti lääkärinsä George Nichopouloksen määräämän dieetin pari päivää ennen kiertueen alkua ja aloitti myös epäsäännöllisen kuntoilun pelaamalla squashia Billy Smithin kanssa ja polkemalla päivittäin kuntopyörää. Billy Smith ja hänen vaimonsa Jo Smith havaitsivat Elviksen mielialan vähäisen piristymisen.

Elokuun 12. päivänä Elvis kävi Lisa Marien ja Ginger Aldenin kanssa elokuvateatterissa katsomassa elokuvan 007 rakastettuni.

Äitinsä kuoleman 19. vuosipäivänä 14. elokuuta Elvis toimitti kukkia äidin haudalle, kuten oli tehnyt vähintään kerran viikossa äidin kuoleman jälkeen. Hän oli silti niin hyvällä tuulella, että lähti moottoripyöräajelulle.

Viimeisen päivän tapahtumat
---------------------------

Elvis heräsi 15. elokuuta iltapäivällä neljän aikoihin ja kutsui seitsemältä Billy Smithin luokseen. Hän katseli Smithin kanssa jonkin aikaa televisiota. Elvikselle oli järjestetty illaksi puoli yhdentoista aikaan hammaslääkärin vastaanotto tohtori Lester Hofmanin luona. Elvis puki ylleen DEA-verryttelypukunsa ja nahkasaappaat, mutta ei saanut jalkineiden vetoketjuja kiinni, koska hänen nilkkansa olivat niin turvoksissa. Hän otti mukaan pistoolin ja lähti vastaanotolle seuranaan Ginger Alden, ystävänsä Charlie Hodge ja Billy Smith. Kiertuemanageri Joe Esposito saapui samaan aikaan Gracelandiin. Vastaanotolla Hofman puhdisti Elviksen hampaat ja täytti pari pientä reikää. Hofman puhdisti Elviksen kehotuksesta myös Aldenin hampaat ja tarkasti tämän suun perusteellisesti. Elvis kutsui Hofmanin vaimoineen kotiinsa katsomaan hänen Ferrariaan. Hofman pohti, voisiko hän joskus saada kyydin Elviksen lentokoneella Kaliforniaan katsomaan tytärtään. Elvis ja Hofman suunnittelivat lentävänsä tulevan kiertueen jälkeen Kaliforniaan lounaalle ja tervehtimään tyttäriään. Elvis oli vastaanotolta lähtiessään hyvällä tuulella, kumpikaan Hofmanin hoitamista hampaista ei kuulemma kiusannut häntä, mutta hän hankki varmuuden vuoksi kodeiinitabletteja siltä varalta, että hampaita alkaisi särkeä.

Elviksen Stutz Blackhawk vuosimallia 1973 jolla hän ajoi kuolinpäivänään.
Heidän palatessaan Gracelandiin kello oli noin 0:30 yöllä. Tältä matkalta on ikuistettu Gracelandin portilta viimeinen kuva Elviksestä elossa, jossa Elvis ajaa Stutz Blackhawk autoaan ja vilkuttaa portilla päivystäville faneilleen. Elvis meni Gracelandin yläkertaan tapaamatta ketään. Hän soitti Espositolle alakertaan viime hetken kiertuejärjestelyistä ja keskusteli myös henkivartija Sam Thompsonin kanssa Lisa Marien paluusta Kaliforniaan Priscilla Presleyn luokse myöhäisiltapäivän reittilennolla. Larry Geller toi Elvikselle joitakin uusia kirjoja, jotta hän pääsisi tutustumaan niihin. Eräs kirjoista oli Torinon käärinliinan mysteeriä käsittelevä tutkielma *Scientific Search for the Face of Jesus*. Elvis keskusteli myös henkivartija Dick Grobin kanssa tulevasta konserttikiertueesta yläkerran toimistossa. Grob on kertonut, että Elvis oli huumorintajuinen ja vaikutti hyvinvoivalta, joskin myös stressaantuneelta. Grob ei kuitenkaan huomannut Elviksessä mitään merkkejä siitä, että jokin olisi ollut huonosti.

Elvis ja Ginger Alden alkoivat keskustella jälleen avioliitosta. Elvis arveli joulun tai syntymäpäivänsä olevan kenties sopivia päivämääriä; ehkäpä hän voisi kertoa asiasta kiertueen päättävässä Memphisin konsertissa. Noin kello 2:15 Elvis soitti Nichopoulokselle ja kertoi että toinen Hofmanin paikkaamista hampaista kiusasi ja että hän tarvitsisi Dilaududia. Nichopoulos määräsi kuusi tablettia ja Elvis käski henkivartija Ricky Stanleyn lunastamaan reseptin Baptist Memorial -sairaalan apteekista.

Elvis soitti Billy Smithille pari tuntia myöhemmin kysyäkseen haluaisiko tämä ja vaimonsa Jo pelata squashia. Vaikka pariskunta oli jo ollut nukkumassa he suostuivat. Koko illan oli ollut sadekuuroja ja vettä alkoi taas sataa heidän kävellessään Gracelandin squash-rakennukselle katettua käytävää. Billy Smith sanoi kyllästyneensä sateeseen ja toivovansa että se loppuisi. "Se ei ole mikään ongelma", Elvis sanoi hyväntuulisesti. "Minäpä hoidan homman." Elvis levitti kätensä ja sade lakkasi. "Katsohan vain, minähän sanoin", hän sanoi iskien silmää. "Sateen saa lakkaamaan jos vain on vähän uskoa." Ginger Alden ja Jo Smith pelasivat ensin vähän aikaa ja sitten oli Elviksen ja Billy Smithin vuoro, mutta Elvis väsähti nopeasti ja pian peli taantui pelkäksi pelleilyksi Elviksen yrittäessä osua joka lyönnillä serkkuunsa. Lopulta hän osui itseään sääreen mailallaan ja lopetti. "Voi pojat, miten tuo sattuu", hän sanoi ja nosti lahjettaan näyttäen rumaa mustelmaa. "Jos se ei vuoda niin siihen ei satu", Billy Smith tokaisi lainaten yhtä serkkunsa mielisanonnoista ja hän purskahti nauruun Elviksen heittäessä häntä mailallaan. Tämän jälkeen Elvis istahti pianon ääreen squash-rakennuksen aulassa ja soitti joitakin kappaleita päätyen lopulta laulamaan Willie Nelsonin kappaletta "Blue Eyes Crying in the Rain". Heidän palattuaan Gracelandiin Billy Smith auttoi Elvistä pesemään ja kuivaamaan hiuksensa samalla kun Elvis katseli hajamielisesti kirjaa Torinon käärinliinasta.

Billy Smith lähti juuri ennen kuin Ricky Stanley saapui mukanaan ensimmäinen niistä kolmesta reseptilääkepakkauksesta, jotka Nichopoulos jätti joka yö annosteltaviksi. Jokaisessa paketissa oli erisuuruisia määriä Seconalia, Placidyliä, Tuinalia, Demerolia ja valikoima muita unilääkkeitä ja plaseboita jotka yleensä auttoivat Elvistä nukkumaan useita tunteja. Elvis oli yhä hereillä muutamaa tuntia myöhemmin kun Stanley toi seuraavan paketin. Myöhemmin Elvis soitti alakertaan kolmatta varten, jossa oli Placidyl-plaseboita. Elviksen tädin Delta Presleyn saapuessa lääkkeiden kanssa Elvis ilmoitti hänelle aikovansa nousta kello 19:00. Vähän myöhemmin Elvis ilmoitti menevänsä kylpyhuoneeseen lukemaan.

Ginger Alden heräsi puoli kahdelta iltapäivällä ja soitti äidilleen. "Kuinka Elvis voi?" Aldenin äiti kysyi ja Alden kertoi ettei tiennyt, koska Elvis ei ollut palannut sänkyyn, ehkäpä hänen pitäisi käydä tarkistamassa tilanne. Alden peseytyi ja meikkasi omassa kylpyhuoneessaan ennen kuin koputti Elviksen kylpyhuoneen ovelle. Kun vastausta ei kuulunut hän työnsi oven auki ja löysi Elviksen makaamasta elottomana lattialta. Järkyttyneenä Alden soitti alakertaan ja pyysi saada puhua jonkun töissä olevan kanssa. Palvelijatar yhdisti puhelun Gracelandin turvamies Al Stradalle. Alden kertoi että hänen mielestään jotakin oli vialla; Stradan olisi parasta tulla nopeasti. Strada ja Esposito saivat yhdessä käännettyä ruumiin ja yrittivät elvytystä. Kylpyhuone alkoi täyttyä ihmisistä ja Vernon saapui huutaen: "Herrajumala, poika, ole kiltti, älä mene, ole kiltti äläkä kuole." Esposito yritti epätoivoisesti elvytystä vaikka Elviksen kasvot olivat turvonneen purppuraiset ja silmät olivat verenpunaiset. Lisa Marie saapui paikalle; "Mitä minun isälläni on?" hän tiukkasi Aldenin sulkiessa kylpyhuoneen oven, joka ehdittiin sulkea ajoissa. Ambulanssi saapui paikalle ja Elviksen lähipiirin ihmiset parkuivat ja kirkuivat. Miltei tunnistamatonta ruumista ympäröi toistakymmentä ihmistä pyytäen ambulanssin henkilökuntaa tekemään jotakin. Strada kertoi uskovansa, että Elvis oli saanut yliannostuksen. Mitään elonmerkkejä ei ollut heidän nostaessaan ruumiin paareille ja kantaessa sen Stradan, Espositon ja Hodgen avustuksella ambulanssiin. Vernon yritti turhaan päästä heidän mukaansa mutta häntä estettiin. "Minä tulen, poika", hän huusi epätoivoisena. "Minä tulen sinne." Nichopoulos tuli paikalle juuri kun ambulanssi ajoi pitkin pihatietä ja hän pääsi mukaan ambulanssiin. "Hengitä, Elvis, älä viitsi, hengitä minun vuokseni", hän hoki yrittäessään elvyttää ruumista koko seitsemän minuutin ajomatkan Baptist Memorial -sairaalaan. Ambulanssin henkilökunnan mielestä hänen kasvoiltaan kuvastui šokki, aivan kuin hänestä olisi vaikea uskoa, että Elvis voisi kuolla. He saapuivat sairaalaan kello 14:55, kaksikymmentäkaksi minuuttia hätäpuhelun jälkeen. Ensiapuhuone täynnä lääkäreitä ja elvytysspesialisteja, jotka olivat valmiina. He eivät kuitenkaan pystyneet tekemään juuri mitään ja lopettivat elvytyksen yhteisestä päätöksestä kello 15:30. Sairaalan ylilääkäri Eric Muirhead julisti Elviksen lopulta kuolleeksi. Ruumiinavaus suoritettiin välittömästi tämän jälkeen sairaalan tiloissa Memphisin poliisin tutkinnanjohtajan ja patologin Jerry Franciscon, ylilääkäri Muirheadin ja Nichopouloksen johdolla. Ruumiinavauksessa hänen elimistöstään löydettiin 14 eri lääkettä, esimerkiksi suuret määrät kodeiinia ja metakvalonia sekä morfiinia, meperidiinia, etklorvynolia, diatsepaamia ja barbituraatteja. Ruumiinavauksessa sydän ja maksa huomattiin laajentuneiksi, sydänverisuonissa oli huomattavasti kalkkeumaa ja paksusuoli oli ulosteen tukkima, mikä viittasi tuskalliseen ja pitkäaikaiseen ruoansulatusvaivaan. Kuolinsyyksi kerrottiin sydämen rytmihäiriö.

Reaktiot
--------

Elviksen kuolema oli suru-uutinen ympäri maailman. Televisiokanavat ja lehdet ympäri maailman kertoivat asiasta useina päivinä, ja radioissa soitettiin hänen levyjään. Pelkästään 17. elokuuta 1977 hänen levyjään myytiin maailmalla yli 20 miljoonaa kappaletta, ja seuraavan vuoden aikana yli 200 miljoonaa. Gracelandin edustalle kerääntyi arvioiden mukaan vähintään 80 000, enintään 180 000 ihailijaa. Valtavassa ihmisjoukossa kolme menehtyi auton syöksyttyä väkijoukkoon. Yhtä lailla tarinoita kuultiin henkilöistä, jotka tekivät itsemurhan kuultuaan "Kuninkaansa" poismenosta.

Yhdysvaltain silloinen presidentti Jimmy Carter totesi antamassaan lausunnossa: "Elvis Presleyn kuolema riistää osan maastamme. Hän oli ainutlaatuinen ja korvaamaton. Hänen musiikkinsa ja hänen persoonallisuutensa muutti pysyvästi amerikkalaisen populaarikulttuurin. Hänen suosionsa oli valtava ja hän oli symboli monille ihmisille ympäri maailmaa. Hän edusti maansa elinvoimaa ja kapinallisuutta."

Hautajaiset
-----------

Elviksen hauta Gracelandissa
Esposito vastasi hautajaisjärjestelyistä, mutta Vernon teki päätökset kaikista yksityiskohdista. Hän vaati että siunaustilaisuus järjestetään Gracelandissa ja hän halusi antaa faneille mahdollisuus nähdä ruumis. Vernon halusi Elvikselle samanlaisen kupariarkun missä hänen äitinsä oli haudattu ja samaan aikaan hankittiin seitsemäntoista valkoista Cadillac-limusiinia hautajaissaattuetta varten. Elvis haudattiin valkoisessa puvussa jonka Vernon oli hänelle antanut ja hän pyysi Charlie Hodgea ja Larry Gelleriä leikkaamaan ja muotoilemaan Elviksen pulisongit ja hiukset. He tekivät pyynnön yhteisvoimin ja lisäksi he meikkasivat Elviksen. Gracelandin olohuoneesta poistettiin kaikki kalusteet ennen kuin arkku saapui ruumisautolla poliisien moottoripyöräsaattueessa vähän ennen puoltapäivää 17. elokuuta. Arkku sijoitettiin kaarikäytävään olohuoneen ja musiikkihuoneen välissä talon eteläsiivessä. Perheelle ja läheisille ystäville annettiin tilaisuus jättää jäähyväiset ennen yleisön päästämistä sisään iltapäivällä. Manageri Parker kieltäytyi ehdottomasti tilaisuudesta nähdä ruumis. Tuolloin 9-vuotias Elviksen tytär Lisa Marie halusi jättää isälleen muiston itsestään ja näin Elviksen ranteeseen pujotettiin tytön metallinen rannekoru. Se kuitenkin piilotettiin Elviksen paidan hihan sisään, koska pelättiin fanien mahdollisesti varastavan sen. Arkussa oleva ruumis vietiin nähtäville eteishalliin kello viiteen asti. Paikalla vallitsi lähestulkoon joukkohysteria, kun neljä fania kerrallaan päästettiin ovesta sisään arkun ohi ja takaisin ulos. Useat fanit pyörtyivät lattialle ja heidät piti kantaa ulos. Kolmekymmentä kansalliskaartilaista kutsuttiin auttamaan kahdeksaakymmentä poliisia ja neljääkymmentä apulaisseriffiä väkijoukon hallinnassa. Kolme poliisihelikopteria lensi Gracelandin yllä. Arkun vieressä oli useita henkivartijoita ja Vernon pysyi tarkkailemassa aivan kuin yhä suojellen poikaansa. Elviksen yksi serkuista sai otettua salassa kuvan arkussa makaavasta ruumiista ja myi sen National Enquirer lehdelle. Kuva ilmestyi lehden seuraavan numeron kannessa.

Hautajaiset pidettiin 18. elokuuta. Elvikselle oli tehty ruumiinavaus, ja hänet oli palsamoitu. Hautajaisiin kutsuttiin ainoastaan Elviksen lähimmät ystävät ja sukulaiset, muun muassa Chet Atkins, Caroline Kennedy, Ann-Margret, Roger Smith, Burt Reynolds, John Wayne, James Brown, George Hamilton ja Sammy Davis Jr.. Ihailijoita hautajaissaattueeseen kertyi jopa yli 100 000. Henkivartija Sam Thompson pysyi yksin vartiossa ruumiin luona koko yön kunnes Dick Grob tuli vuoroon aikaisin aamulla. Porteilla oli edelleen tuhansia faneja, ja kaksi kuoli kun kerääntyneeseen väkijoukkoon syöksyi auto, jota ajaneella miehellä oli mielenterveysongelmia. Yhdeksältä aamulla yli sata pakettiautoa alkoi siirtää kukkia hautausmaalle, tähän meni lähes neljä tuntia ja hetken vaikutti siltä ettei työtä saataisi loppuun ennen hautajaisten alkua. Vieraita alkoi saapua kello kahdelta pidettävään siunaukseen puoliltapäivin. Kaksisataa kutsuttua vierasta saapuivat olohuoneeseen ja odottelivat tilaisuuden alkua. Elviksen taustalaulajat lauloivat hänen suosikki gospel laulujaan. Arkunkantajina toimivat Joe Esposito, Charlie Hodge, Felton Jarvis, Lamar Fike, Jerry Schilling ja George Klein, Elviksen serkut Billy ja Gene Smith sekä henkilökohtainen lääkäri George Nichopoulos. Heidän kantaessaan arkun ovesta ulos kuului rysähdys yhdestä talon edustan suuresta tammesta ja oksa putosi miltei seurueen päälle. He teki viiden ja puolen kilometrin matkan hautausmaalle neljänkymmenenyhdeksän auton saattueessa, jota johti hopeinen Cadillac, poliisin moottoripyöräpartio, valkoinen ruumisauto ja seitsemäntoista valkoista Cadillac-limusiinia.

Elvis haudattiin Forest Hill hautausmaalle mausoleumiin äitinsä viereen. Elokuun lopulla Elviksen ruumis yritettiin varastaa. Tapauksen jälkeen Elvis ja hänen äitinsä haudattiin Gracelandin Meditaatiopuutarhaan. Haudalla käy vuosittain yli 600 000 ihmistä kunnioittamassa edesmenneen legendan muistoa. Myös vuosittainen kynttiläkulkue kerää kymmeniätuhansia osanottajia hänen kuolinpäivänään.

Kuolinsyy
---------

Kuolinsyyntutkijat nostivat syytteen Nichopoulosta vastaan tämän liiallisesta lääkkeiden määräämisestä Elvikselle ja myös muille potilailleen. Nichopoulos menetti lääkärinoikeutensa muutamaksi kuukaudeksi, mutta häntä ei tuomittu syylliseksi Elviksen kuolemaan. Hänen ylleen jäi kuitenkin maine lääkäristä, joka oli osallinen Elviksen kuolemaan.

Lester Hofman on osaltaan merkityksellisessä roolissa Elviksen epäselvän ja yllättävän kuoleman kanssa, sillä Hofmannin tiedetään määränneen Elvikselle viimeisellä hammaslääkärikäynnillä kipulääketabletteja, jotka sisälsivät kodeiinia, jolle Elvis oli allerginen. Kyseinen lääkemääräys oli sinällään hyvin erikoinen, sillä Hofmannin olisi pitänyt tietää Elviksen allergisuus ja toisaalta Elvis itse tunnettiin erittäin tarkkana lääkkeittensä suhteen.

Eräät asiantuntijalääkärit ovatkin yhdistäneet kyseiset kodeiinitabletit suoraan Elviksen äkilliseen kuolemaan. Salattuihin mutta osin vuotaneisiin ruumiinavaustietoihin perustuvien arvioiden mukaan, allergiaa aiheuttanut kodeiini olisi yllyttänyt reaktiota yhdessä muiden aiemmin nautittujen lääkkeiden kanssa ja johtanut lopulta anafylaktiseen šokkiin. Hofman ei koskaan joutunut lääkemääräyksensä suhteen poliisitutkintaan, joten lopullista totuutta kodeiinitablettien mahdollisesta osuudesta kuolemaan ei enää saada selville.

Elviksen henkilökohtainen lääkäri George Nichopoulos on myöhemmin kertonut kuolinsyyksi kroonisen ummetuksen. Väitettään Nichopoulos perustelee sillä, että hän tutki suoliston ruumiinavauksen yhteydessä. Nichopouloksen mukaan Elviksen paksusuoli oli kiertynyt, vakavasti tulehtunut ja kaksinkertainen halkaisijaltaan normaaliin verrattuna. Nichopoulos totesi, ettei ollut aikaisemmin ymmärtänyt kuinka paha ongelma ummetus olikaan ollut.

Elviksen ruumiinavauksen varsinainen pääsuorittaja ja valvoja Memphisin piirikunnan kuolinsyytutkija Jerry Francisco on puolestaan aina vakuuttanut, että hänen johtopäätöksensä on ainoa oikea. Vaikka Elvis olikin vahvojen lääkkeiden käyttäjä ja hänellä oli sairauksia, niin varsinainen kuolinsyy on Franciscon mukaan ehdottomasti virallisesti ilmoitettu sydämen rytmihäiriö.

### Kuolinsyyn tutkimus 2014

Elviksen kuolinsyytä tutkittiin jälleen vuonna 2014. Ruumiinavaustietoja tutkineet patologit ja lääkärit totesivat, että kuolinsyy oli sydämen rytmihäiriö, joka oletettavasti johtui hänen useiden terveysongelmiensa yhteisestä lopputuloksesta. *tarvitaan parempi lähde* Elviksen DNA:sta havaittiin, että hän sairasti kardiomyopatiaa. Patologit ja lääkärit totesivat myös, ettei alkoholilla tai huumausaineilla eikä myöskään varsinaisesti lääkkeillä ollut osuutta kuolemaan. Patologit ja lääkärit korostivat, että hänen elimistöstään löydettiin useita erilaisia reseptilääkkeitä, mutta Elvis ei kuitenkaan ollut väärinkäyttänyt niitä tuolloin eikä saanut yliannostusta.

Salaliittoteoriat
-----------------

Elviksen kuolema on nostanut eri salaliittoteorioita ja epäilykset tapahtuneesta ovat saaneet epäileviä ihmisiä taakseen. Hänen epäiltiin lavastaneen oman kuolemansa paetakseen julkisuuden paineita. Osittain salaliittoteorioiden takia on syntynyt suosittu hokema "Elvis elää!".

Elviksen viimeisten aikojen käytöksen on väitetty tukeneen ainakin osittain käsityksiä siitä, että hänen kuolemansa olisi lavastet­tu. Hänen on väitetty tehneen suuria järjestelyjä pankki­tileillään muuttaakseen omaisuuttaan käteiseksi, irtisanoi henkilökuntaan­sa, muutti testamenttiaan ja on väitetty puhuneen lähipiirilleen uransa lopettami­sesta ja vetäytymisestä julkisuudesta tavalliseen elämään. Tukea kuolemaan liittyville salaliittoteorioille antaa myös erikoinen fakta: Elviksen kuolemaa selvittänyt poliisiraportti vuodelta 1981 katosi kaikista Yhdysvaltain kir­jastoista yhtä aikaa eikä sitä voi tilata enää mistään luettavaksi. Ruumiin­avauspöytäkirjat on julistettu salaisiksi 50 vuodeksi. Elviksen kuolintodistuksesta on väitetty puuttuvan hänen nimensä.

### Todistajansuojeluohjelma

31. joulukuuta 1970 Elvis vieraili FBI:n päärakennuksessa tavoitteenaan tavata J. Edgar Hoover. Elvis sanoi haluavansa Hooverin tietoon, että häntä "lähestyi henkilöitä viihdealalta ja sen ulkopuolelta joiden motiivien ja tavoitteiden ei katso olevan maan parhaiden etujen mukaisia". Tästä syystä Elvis tarjoutui antamaan tietoja FBI:n käyttöön. Hoover lähetti Elvikselle kirjeen 4. tammikuuta 1971, jossa kiitti häntä avuntarjouksesta. Elvis alkoi saada tappouhkauksia 1970-luvulla. Erään teorian mukaan Elviksen kuolema ja hautajaiset olisi lavastettu yhdessä FBI:n ja DEA:n kanssa, joihin Elviksellä tiedettiin olleen yhteyksiä. Hänen väitettiin päässeen niin sanottuun todistajansuojeluohjelmaan. Teoriaa tukee se, että Elvis tunsi henkilökohtaisesti Yhdysvaltain entisen presidentin Richard Nixonin ja silloisen virassa olleen presidentin Jimmy Carterin, joiden epäillään auttaneen todistajansuojeluohjelman toteuttamisessa. Elviksen tiedetään keskustelleen puhelimitse Carterin kanssa viimeiseksi jääneen kiertueensa aikana kesäkuussa 1977. Puhelinkeskustelun aikana presidentti Carter yritti "vapauttaa Presleytä tämän vainoharhoistaan, rauhoitellen tämän pelkoja pahojen voimien varjostuksesta". Elviksen on väitetty myös soittaneen presidentti Nixonille hieman ennen kuolemaansa. Arkussa olleen ruumiin on väitetty olleen vahanukke.

### Silminnäkijähavainnot

Elviksestä on kerrottu useita silminnäkijähavaintoja eri puolilta maailmaa. Erään väitteen mukaan ensimmäinen kuoleman jälkeinen havainto tehtiin jo kuolinpäivänä: joitakin tunteja viralli­sen kuolinilmoituksen jälkeen Memphisin lento­kentälle väitetään ilmestyneen hämmästyttävän pal­jon Elviksen näköinen mies. Väitteen mukaan hän kertoi nimekseen John Burrows, joka oli Elviksen usein käyttämä salanimi. Miehen on väitetty ostaneen pelkän menolipun Buenos Airesiin ja maksoi lipun käteisellä. Elviksen on väitetty esiintyneen kuolemansa jälkeen elokuvassa *Yksin kotona* vuonna 1990, jossa eräässä kohtauksessa hänen väitetään seisovan lentokentällä jonossa Catherine O’Haran esittämän äidin takana.

### Kuvakohu kuoleman jälkeen

Elviksen kuoleman jälkeen Meditaatiopuutarha avattiin melko pian yleisölle. Tammikuussa 1978 paikalla perheineen vieraillut Mike Joseph kuvasi ahkerasti paikkoja ja huomasi vasta vuosia myöhemmin, että yhdessä kuvassa Gracelandin uima-altaan vieressä sijaitsevan rakennuksen lasi-ikkunaisen oven takana on aivan kuin Elvis istumassa tuolilla. Perikunta väitti kuvaa väärennökseksi, mutta kun filmin tuottanut Kodak toimitti filmistä aitoustodistuksen, tarvittiin kuvalle jokin selitys. Ensin kuvan henkilöksi väitettiin kiertuemanageri Joe Espositoa, mutta myöhemmin selvisi ettei hän tuolloin ollut Gracelandissa. Useamman eri version ja lehdistössäkin käydyn kiistelyn jälkeen Gracelandin turvamies Al Stradan väitettiin olleen kuvassa, mikä jäi myös lopulliseksi versioksi. Kriitikoiden mielestä selitys on huono, sillä Al Strada ei näyttänyt lainkaan Elvikseltä.

Lähteet
-------

* Guralnick, Peter: *Elvis. Graceland*. (Careless Love. The Unmaking of Elvis Presley, 1999.) Suomentanut J. Pekka Mäkelä. Helsinki: Like, 2000. ISBN 951-578-790-4.

### Viitteet

1. ↑  Guralnick 1999, s. 675–676
2. ↑  Guralnick 1999, s. 634–635
3. ↑  Guralnick 1999, s. 638–651, 664, 669
4. 1 2  Guralnick 1999, s. 678
5. ↑  Guralnick 1999, s. 676–677
6. 1 2  Guralnick 1999, s. 677–678
7. ↑  Guralnick 1999, s. 677
8. ↑  Elvis Presley And The Events Of 1977 *biography.elvis.com.au*. Viitattu 16.9.2017. (englanniksi)
9. 1 2  Guralnick 1999, s. 678–679
10. ↑  Preston, Benjamin: Dale Earnhardt Jr. Drives the Last Car Driven by Elvis *nytimes.com*.  31.3.2014. Viitattu 16.9.2017.
11. ↑  Guralnick 1999, s. 679
12. ↑  Ilta-Sanomat (Arkistoitu – Internet Archive)
13. ↑  Iltalehti
14. 1 2  Guralnick 1999, s. 680
15. 1 2  Guralnick 1999, s. 680–681
16. 1 2  Guralnick 1999, s. 681–682
17. ↑  S. Robert Lathan: Celebrities and substance abuse  2009. Baylor University. Medical Center. Viitattu 6.1.2017.
18. 1 2  Guralnick 1999, s. 686.
19. ↑  presidency.ucsb.edu (Arkistoitu – Internet Archive)
20. ↑  Guralnick 1999, s. 687–688
21. ↑  9-vuotias Lisa Marie Presley kätki salaisen muiston Elviksen arkkuun – Priscilla-äiti huolestui esineen kohtalosta *Ilta-Sanomat*.  26.8.2020. Viitattu 28.8.2020.
22. ↑  Guralnick 1999, s. 688–690.
23. ↑  elvispresleynews.com (Arkistoitu – Internet Archive)
24. 1 2  Steele, Jonathan: Royal funeral for king of rock *The Guardian*.  19.8.1977. Viitattu 29.7.2013. (englanniksi)
25. ↑  Guralnick 1999, s. 690–693.
26. ↑  Guralnick 1999, s. 693–694
27. ↑  Top 10 Celebrity Grave Sites: Elvis Presley *Time.com*.  Arkistoitu 2.8.2013. Viitattu 29.7.2013. (englanniksi)
28. ↑  Elvis Death: Thousands of Fans Head To Graceland Vigil *Huffington Post*. Viitattu 29.7.2013. (englanniksi)
29. ↑  Mikko Pesonen: Tappoiko henkilääkäri Elviksen? Tohtori Nick kiisti syytöksen loppuun asti *yle.fi*.  16.8.2017. Viitattu 16.8.2017.
30. ↑  Authors Say Elvis Died of an Allergic Reaction to Codeine  31.12.1990. New York:  Los Angeles Times. Viitattu 6.2.2012. (englanniksi)
31. ↑  Thompson II, Charles C. & Cole, James P.: *Death of Elvis*. , 1992. ISBN 0385302282, ISBN 9780385302289. (englanniksi) *lähde tarkemmin?*
32. ↑  Black, Bill: Dentist Lester Hoffman Elvis Presley Pedia.  Arkistoitu 10.1.2012. Viitattu 6.2.2012. (englanniksi)
33. ↑  Lollar, Michael: Despite detractors, ex-medical examiner defends Elvis conclusions  10.8.2008. GO Memphis.  Arkistoitu 31.8.2011. Viitattu 6.2.2012. (englanniksi)
34. ↑  Ilta-Sanomat (Arkistoitu – Internet Archive)
35. ↑  Elviksen kuolinsyy selvisi vihdoin, (Arkistoitu – Internet Archive) Voice.fi
36. 1 2  Elvis Autopsy, (Arkistoitu – Internet Archive) elvisinfonet.com
37. ↑  Despite detractors, ex-medical examiner defends Elvis conclusions, (Arkistoitu – Internet Archive) gomemphis.com
38. 1 2  Channel 5: Autopsy: The Last Hours of Elvis Presley (2014)
39. ↑  Was Elvis Presley destined to die early, The Independent
40. ↑  Elvis death: Shocking new dkan, Mirror
41. ↑  Genetic tests show Elvis Presley prone to obesity and hear disease, geneticliteracyproject.org
42. ↑  Dna results reveal Elvis Presley, dailyrecord.co.uk
43. ↑  Katariina Hakaniemi: Elvis kuoli 40 vuotta sitten mutta saa edelleen miehen kyyneliin — kaksi fania kertoo suhteestaan rockin kuninkaaseen *kymensanomat.fi*.  15.8.2017.
44. ↑  Internetin käsittämättömimmät salaliittoteoriat *radionova.fi*.  27.7.2015.
45. 1 2 3  Hertta-Mari Kaukonen: Seuran arkistosta: Elääkö Elvis? *seura.fi*.  16.8.2017.
46. ↑  Guralnick 1999, s. 448–449.
47. ↑  Guralnick 1999, s. 414–416, 455–456.
48. ↑  The Elvis Files (1991)
49. ↑  The Elvis Conspiracy (1992)
50. ↑  Guralnick 1999, s. 669–670.
51. ↑  Charlotte Burns: ALL SHOOK UP Was Elvis Presley in Home Alone? Fan theory claims Kevin’s mum queued with the King *thesun.co.uk*.  22.12.2016.  (englanniksi)
52. ↑  Mirko Siikaluoma: Kuningas, sinäkö se siinä? Salaliittoteoreetikot toivat julkisuuteen uuden kuvan todisteeksi siitä, että Elvis elää *soundi.fi*.  17.2.2017.
53. ↑  Did Elvis really die in August 1977? EIN, Elvis Information network.  (englanniksi)
54. ↑  Happy 79th Birthday Mr. Elvis Presley: Does The King of Rock and Roll still live?  8.1.2014. Examiner.  (englanniksi)